text: Producent advarer om opsvulmende pølser
  17 november 2017 kl. 05.58
  Højer Pølser har trukket en række af deres pølseprodukter tilbage fra SuperBrugsen og Kvickly, da indpakningen kan svulme op.
  Rødvin salami, Cognac spegepølse eller Ålerøget spegepølse fra Højer Pølser er ramt af en fejl under pakningen. Det oplyser Fødevarestyrelsen.
  Fejlen betyder, at der er risiko for oppustning af emballagen - en opsvulming, der sandsynligvis er forårsaget af luftdannende bakterier, og som kan give ændret smag og konsistens af pølsen.
  Højer Pølser vurderer, at pølsen ikke er egnet til at spise. Hvis man har købt en af pølserne, så anbefales det, at man smider den ud eller leverer den tilbage til den butik, hvor den er købt.
  Pølserne er solgt i SuperBrugsen og Kvickly i hele landet, og de er alle i 200 grams pakninger. De er desuden alle forsynet med fremstillingsdatoen "29-09-2017" og holdbarhedsdatoen "28-12-2017".
  